
Utdanningsmelding for Universitetet i Tromsø studieåret 2005 - 2006 

Nasjonalt organ for kvalitet i utdanninga (NOKUT) uttaler i sin evalueringsrapport etter evalueringa av UiTs kvalitetssikringssystem høsten 2005 at utdanningsmeldinga er et nav i Universitetet i Tromsøs kvalitetssikringsarbeid. I rapporten heter det også at meldinga kan danne et godt grunnlag for universitetsstyrets strategiske prioriteringer og beslutninger. 
Utdanningsmeldinga for studieåret 2005-2006 oppsummerer resultatene fra det tredje året med systematisk kvalitetssikringsarbeid. Analysene bygger på utdanningsstatistikk, resultater fra de interne evalueringsprosessene og fakultetenes/enhetenes kvalitetsrapporter. Fakultetsrapportene tar igjen utgangspunkt i rapportene som hvert enkelt programstyre avgir til fakultetet. Det er dermed viktig å være klar over at mye informasjon fra programnivå ikke vil synliggjøres i denne meldinga. Programrapportene og fakultetsrapportene ligger tilgjengelig under hver avdelings kvalitetssikringssider på universitetets intranett, slik at både studenter og ansatte har lett tilgang til og kan vurdere rapportene fra eget studieprogram og fakultet. De eksterne styrerepresentantene kan henvende seg til forværelset dersom det er fakultetsrappoter de ønsker å lese. 

Målformuleringene og en del av styringssignalene i årets melding er hentet fra universitetsstyrets strategiplan Universitetet i nord. Universitetsdirektøren vil sikre at målformuleringene er i overensstemmelse med den endelige strategiplanen før meldinga blir trykt opp og distribuert.  

Har arbeidet med systematisk kvalitetssikring av utdanningen fra 2003 ført til at studieprogrammene og studiehverdagen er blitt bedre? Begynner arbeidet å sette spor? Skjer det en kvalitetsutvikling i de ulike fagmiljøene? Er det fokus på systematisk kvalitetsutvikling i organisasjonen? 
Universitetsdirektørens vurdering er at flere fakultet/avdelinger har forbedret kvaliteten på arbeidet, og dokumenterer også bedre enn før hva som er gjort. Arbeidet med systembygging og implementering av det felles kvalitetssikringssystemet ved universitetet, kombinert med NOKUTs evaluering av kvalitetssikringssystemet, har ført til større oppmerksomhet på kvaliteten i utdanninga og har hatt en positiv effekt. Fakultetene har satt i gang en rekke tiltak og synes i dag å ha større oppmerksomhet rettet mot både emner og studieprogram, samt det totale læringsmiljøet, enn tilfellet var tidligere. 

Fortsatt er det mange utfordringer. De kvantitative resultatene er ikke vesentlig bedret og gir grunn til bekymring. Særlig gjelder dette frafallet og studiepoengproduksjonen. 
Vedtak og styringssignaler/handlinger må følges bedre opp. Dette er et særlig ansvar for ledere og beslutningsorganer på alle nivå. Ansatte og studenter må ha en klar forståelse av sin rolle, sine oppgaver og sitt ansvar i organisasjonen og arbeide ut fra dette. Universitetet må som arbeidsgiver stille høye krav til kompetanse, innsats og resultater fra alle sine ansatte. Det er en forutsetning at fokus er rettet mot Universitetets felles målsettinger.
Universitetsdirektøren foreslår at det settes av midler i budsjettet til noen tiltak: 
Da Handlingsplan for studenter med nedsatt funksjonsevne ble behandlet i universitetsstyret 13.10.05 ble det vedtatt at universitetsdirektøren skulle arbeide for en stillingsressurs rettet mot denne kategorien studenter. Dette er til nå ikke blitt prioritert. Læringsmiljøutvalget har i møte i november pekt på at dette nå må følges opp. Universitetsdirektøren foreslår derfor at det opprettes 50 % stilling i Sentraladministrasjonen til formålet. 
Videre pekes det i Utdanningsmeldinga på at flere fagmiljø og fakultet ønsker at de universitetspedagogiske tjenestene skal styrkes. Det er foreløpig ikke tatt endelig stilling til hvilke tilbud UiT bør gi sine ansatte, og hvordan denne tjenesten skal organiseres. Dette vil bli vurdert og besluttet i løpet av våren 2007. Universitetsdirektøren foreslår derfor at det settes av midler til styrking av universitetspedagogisk arbeid. 
Tidligere år er det bevilget 200.000 kr til henholdsvis NFH og Jur.fak (2004) og SV-fak og Mat.nat-fak. (2006) til undersøkelser av arbeidsmarkedets vurdering av kompetansen til uteksaminerte kandidater og utdanningenes relevans. Universitetsdirektøren foreslår ikke det samme i år. SV-fak og Mat.nat.-fak bes gjennomføre undersøkelsen som universitetsstyret i februar 2006 ba om og bevilget penger til.

Forslag til vedtak:

1. Universitetsstyret tar Utdanningsmelding for studieåret 2005-2006 til etterretning. Universitetsstyret slutter seg til de anbefalte styringssignalene med de endringer som følger av styrets diskusjon.
2. Fakultetene/NFH bes behandle utdanningsmeldinga i fakultets-, institutt,- og programstyrer. Studentstyret bes også behandle Utdanningsmeldinga i egen sak.

